Østerrike-Ungarn

Det østerriksk-ungarske monarki, kort Østerrike-Ungarn, uformelt også kalt det keiserlige og kongelige dobbeltmonarki, var en realunion i Habsburg-rikets siste fase i Mellom- og Sørøst-Europa i tidsrommet mellom 1867 og 1918. Det besto fra og med omdannelsen av keiserriket Østerrike til et statsforbund på grunnlag av Den østerriksk-ungarske utligning av den 8. juni 1867 (implementert i Østerrikes forfatning den 21. desember 1867) og inntil Ungarn trådte ut av realunionen den 31. oktober 1918.

Monarkiet var en sammensetning av to stater: De i Riksrådet representerte kongeriker og land, uoffisielt Cisleithania (først fra 1915 offisielt kalt Østerrike), og Den hellige ungarske Stefanskrones land, uoffisielt Transleithania, ellers Ungarn. Hertil kom området Bosnia og Hercegovina, som Østerrike besatte i 1878, og som etter lange forhandlinger ble innforlivet monarkiet som kondominium i 1908. De forfatningsrettslige utligningsavtalene sikret begge delstatene likeberettigelse i deres forhold til hverandre, i form av en realunion. Felles statsoverhode var keiseren av Østerrike og den apostoliske konge av Ungarn av huset Habsburg-Lothringen. Fra 1867 til 1916 hersket Frans Joseph I, deretter hans grandnevø Karl I/IV til 1918.

Riket besto av dagens Østerrike, Ungarn, Bosnia-Hercegovina, Kroatia, Tsjekkia, Slovakia, Slovenia, store deler av Serbia og Romania og mindre deler av Italia, Montenegro, Polen og Ukraina.

Opprettelsen
Opptakt
Den østerriksk-prøyssiske krig ble utkjempet i 1866 mellom keiserriket Østerrike og kongeriket Preussen om lederskapet i Det tyske forbund. 
Krigen er også kalt den tyske krig, den tyske broderkrig og samlingskrigen. Den endte med Preussen og alliertes seier over Østerrike. Preussen overtok dermed den lederposisjon blant de tyske statene som Østerrike tidligere hadde hatt, og grunnla Det nordtyske forbund. Året etter ble Østerrike-Ungarn opprettet. 

For de andre tysktalende statene ble det dermed den «lilletyske løsning» som ble valgt, da Tyskland ble samlet som nasjonalstat under den fransk-prøyssiske krig få år senere, altså uten de tyske områdene i Østerrike-Ungarn.

Mot den andre grensen på Den italienske halvøy hadde også Østerrike mistet innflytelse. Den generelle nedgangen i innflytelse i Europa for Østerrike ga derfor grunnlaget for at radikale grep måtte tas.

Avtalen
mini|left|300px|Den etniske sammensetningen

Bakgrunnen for dannelsen av realunionen var et kompromiss mellom tyskerne i Østerrike-Böhmen og madjarene i Ungarn. Selv om tyskerne utgjorde mindre enn halvparten av befolkningen i Østerrike og madjarene tilsvarende i Ungarn, hadde de to gruppene kontroll over de andre folkeslagene i områdene. I Østerrike var dette italienere, slovenere, tsjekkere, polakker og rutenere (dagens vest-ukrainere), og i Ungarn var det slovaker, kroater, bosniere, serbere og transsilvanere (rumenere). 

Den østerrikske og ungarske delen av realunionen var ellers likestilt, de hadde sine egne parlamenter og forfatninger og brukte sine egne språk, og blandet seg ikke i hverandres anliggender. De var knyttet sammen kun gjennom en felles hersker.

Landområder
Østerrike-Ungarn var veldig dominerende i Sentral-Europa og på det nordvestlige Balkan. Det var regnet som en av Europas fem stormakter. men var i motsetning til de fire andre (Storbritannia, Frankrike, Det tyske keiserdømmet og Det russiske keiserdømmet) et multietnisk lappeteppe. Staten hadde ingen klar etnisk majoritet og ble derfor oppløst etter første verdenskrig, da seierherrene mente at hvert folkeslag i størst mulig grad skulle ha sin egen nasjonalstat.

Til den østerrikske delen, Cisleithania, hørte de habsburgske arvelandene, Böhmen, Mähren, Syd-Schlesien, Galicia og Lodomeria, Bukovina, Salzburg, Istria og Dalmatia. Det egentlige Ungarn, som inkluderte det nåværende Slovakia, utgjorde sammen med Siebenbürgen (Transilvania), Slovenia og Kroatia den ungarske delen av riket. Bosnia-Hercegovina var fra 1908 et felles område, et kondominium, for Østerrike og Ungarn.

Imperiet hadde i motsetning til de andre stormaktene nesten ingen landområder/kolonier utenfor Europa, kun en garnison i Tianjin i Kina. Denne kolonien hadde landet fått som del av Åttenasjonsalliansen, som sammen slo ned bokseropprøret.

 Kronland 
Etter omorganiseringen av det østerrikske keiserriket i 1867 fikk den ungarske riksdelen (Transleithania) større selvstendighet.
Den østerrikske riksdelen (Cisleithania) bestod av femten såkalte Kronländer («kronland»).
Selv om disse ikke var autonome, hadde mange av disse rettslige særtrekk og var derfor heller ikke rene forvaltningsdistrikter.

Østerrikes kronland før første verdenskrig var:
 Delstat Hovedstad Innbyggere Areal Statsform (antall 1910) (derav tyskspråklig) (km²) Böhmen Prag (Praha) 6 770 000 37 % 51 948 monarki Bukovina Czernowitz (Tsjernivtsi) 800 000 21 % 10 442 hertugdømme Dalmatia Zadar 646 000 0 % 12 833 monarki Galicia og Lodomeria Lemberg (Lviv) 8 030 000 1 % 78 493 monarki Kärnten Klagenfurt 396 000 79 % 10 327 hertugdømme Krain Laibach (Ljubljana) 526 000 5 % 9 955 hertugdømme Küstenland Triest (Trieste) 895 000 3 % 7 969 fyrste- og markgrevskap Mähren Brünn (Brno) 2 620 000 28 % 22 222 markgrevskap Österreich ob der Enns Linz 853 000 96 % 11 982 erkehertugdømme Österreich under der Enns Wien 3 530 000 100 % 19 822 erkehertugdømme Salzburg Salzburg 215 000 100 % 7 154 hertugdømme Schlesien Troppau (Opava) 757 000 45 % 5 147 hertugdømme Steiermark Graz 1 440 000 71 % 22 426 hertugdømme Tirol Innsbruck 946 000 57 % 26 254 fyrstegrevskap Vorarlberg Bregenz 145 000 95 % 2 601 grevskap Cisleithania Wien 28 600 000 37 % 300 000 keiserrike Kroatia og Slavonia Agram (Zagreb) 2 620 000 0 % 42 534 monarki Ungarn Budapest 18 300 000 8 % 282 297 monarki Transleithania Budapest 20 900 000 8 % 325 000 — Bosnia-Hercegovina Sarajevo 1 930 000 0 % 51 082 annektert område Østerrike-Ungarn Wien 51 400 000 23 % 675 000 dobbeltmonarki

Utenrikspolitikk
Ambisjonene Østerrike-Ungarn hadde for Italia og Tyskland ble på slutten av 1860-årene kvalt av fremveksten av nye nasjonale krefter. Samtidig førte nedgangen og mislykkede reformer av Det ottomanske riket til voksende slavisk motstand i det okkuperte Balkan, og Russland og Østerrike-Ungarn så dermed en mulighet til å utvide i denne regionen. I 1876 tilbød Russland ovenfor Østerrike-Ungarn at man delte Balkan mellom seg, men Andrássy mente for Østerrike-Ungarn allerede var en «mettet» stat og at de ikke kunne takle flere områder. Hele monarkiet ble dermed trukket inn i en vanskelig posisjon med tanke på diplomatisk balansegang. Dette startet først under Andrássy, med tanke på provinsen Bosnia og Hercegovina, en overveiende slavisk område av Det ottomanske riket, som ble overført til østerriksk-ungarsk kontroll i 1878, av Berlin-kongressen. Ustabiliteten dette medførte endte til slutt opp med krig, etter drapet på erkehertug Franz Ferdinand av Østerrike ved Sarajevo i 1914.

Første verdenskrig 

Østerrike-Ungarn deltok på samtlige fire fronter i Europa under første verdenskrig: På Balkanfronten, østfronten og Italiafronten var de direkte involvert fra første øyeblikk siden kampene foregikk i deres grensetrakter, mens man fra 1918 hjalp keiserriket Tyskland på vestfronten etter man (som del av Sentralmaktene) hadde vunnet på østfronten. Resultatet av seieren i øst var en skuffelse: freden i Brest-Litovsk gav Tyskland kontroll over enorme områder, mens Østerrike-Ungarn ble innsnevret. Før krigens avslutning i november 1918 ble det også klart at man hadde tapt både Italia- og Balkan-fronten.

 Oppløsningen 

Etter første verdenskrig, der Østerrike-Ungarn var på den tapende side, ble keiserriket splittet opp. Oppsplittingen ble først regulert i Saint-Germain-traktaten (1919), som satte vilkår for den nye 
republikken Østerrike. Ungarn erklærte seg uavhengig fra Østerrike i november 1919 og var dermed ikke omfattet av traktaten.  I 1920 kom Trianon-traktaten, som regulerte vilkår også for 
det tidligere ungarske kongedømmet: Ungarn og Tsjekkoslovakia ble nye stater, mens resterende områder kom under Kongeriket av serbere, kroater og slovenere, Romania og den nyopprettede Andre polske republikk.
Kongeriket av serbere, kroater og slovenere endret i 1929 navn til Kongeriket Jugoslavia.  

 Datidens og ettertidens vurdering 
+Keiserdømmet Østerrike-UngarnOffisielle fulle navn på landetnb: De i Riksrådet representerte kongeriker og land og Den hellige ungarske Stefanskrones land 
ty: Die im Reichsrat vertretenen Königreiche und Länder und die Länder der heiligen ungarischen Stephanskrone 
un: A birodalmi tanácsban képviselt királyságok és országok és a magyar Szent Korona országai 
I årene før første verdenskrig var datidens vurdering at Østerrike-Ungarns var en konstruksjon som ikke passet i en moderne verden. 
Denne vurderingen var rådende både internt i Østerrike-Ungarn og ellers i Europa. Over tid har denne oppfatningen endret seg, 
ikke minst etter andre verdenskrig og de brutale etniske rensingene i Sentral- og Øst-Europa under og etter krigen.Hobson 2015, s. 37 

At Østerrike-Ungarn som multinasjonal stat hadde en sentral posisjon for hvordan europeisk politisk historie utviklet seg i perioden mellom revolusjonene i 1848 og avslutningen på andre verdenskrig i 1945.Hobson 2015, s. 38

 Se også 
 Liste over historiske stater

 Fotnoter 

 Referanser 

 Kilder 
 Hobson, Rolf, Europeisk politisk historie 1750–1950, Cappelen Damm Akademisk, 2015, ISBN 978-82-02-24316-6


Kategori:Stater og territorier etablert i 1867
Kategori:Stater og territorier opphørt i 1918